Soltész Márton

**Önmaga hőse és áldozata**

*Közelítések Szabó Magda (1917–2007) karriertörténetéhez*

Doktori (PhD) értekezés tézisei

*1. Célkitűzés*

Doktori értekezésem célja felvázolni a **Szabó Magda (1917–2007)** által kidolgozott és követett alkotói módszer és írói/közéleti/értelmiségi szerepmodell genezisét.

Két irányból vizsgálom tárgyamat: egyrészt az **írói életmű** – nem csak, sőt nem elsősorban – poétikai elemzésén (egyfajta komplex: szociológiai, szociálpszichológiai, pszichobiográfiai megközelítést alkalmazva), másrészt **kapcsolattörténeti esettanulmányok** megírásán keresztül. Ez magyarázza disszertációm hármas szerkezetét.

**Olyan megközelítéseket alkalmazok tehát, amelyeket az irodalomtudomány évtizedek óta tudománytalannak minősít, a történettudomány viszont sikerrel hasznosít.**

*2. Módszertan*

*A Szabó Magda-jelenség* című első etapban számot vetek a magyar irodalomtudományban kialakult normatív modell(ek) szakmai következményeivel és következetlenségeivel, elvégzem olyan – munkám szempontjából – nélkülözhetetlen alapfogalmak tisztázását-értelmezését, mint a „jelenség”, a „modell” és a „forrás”. Itt következik a **historiográfiai megközelítés**, amely az életmű és a hagyaték publicitásával, hozzáférhetőségével, jogi helyzetével foglalkozik. Az első nagyobb egységet egy elméleti – filozófiai, irodalom- és művészetelméleti – problémafölvetés zárja, amely amellett hivatott érvelni, hogy természetesen nem a pozitivista, a szerzői szándék elvét követő és számon kérő irodalomtörténeti iskola okkal-joggal meghaladott hagyományához tér vissza vállalkozásom. A *Stratégia – üzenet – kultusz. Mediális aspektusok* című záró tanulmány a Max Weber és Pierre Bourdieu által kidolgozott fogalmak tükrében vizsgálja az ún. „Szabó Magda-jelenség”-et.

Munkám *Megközelítésmódok* című etapja sorra veszi az **immanens**, a **műfajelméleti**, a **recepcióesztétikai**, a **genetikus-holisztikus poétikai** és a **pszichobiográfiai** **megközelítések** célját, érdemeit és hibáit. Az immanens megközelítés a Szabó Magda-életmű első szakaszának úttörő poétikai értelmezését – Kosztrabszky Réka kollégám doktori értekezésként benyújtott Szabó Magda-monográfiáját – vizsgálja, premisszáit vitatja, végkövetkeztetéseit ismétli-erősíti meg. A műfajelméleti megközelítés önkényességének példáját az *Abigél* című regény és film recepciótörténetén keresztül mutatom be – itt a „lányregény” a központi terminus, az „ifjúsági irodalom” pedig a tágabb műfaji besorolás, amely – meglátásom szerint – évtizedeken át korlátozta az irodalmi mű irodalmiságának – a regény poétikai kvalitásainak – érvényesülését, felszínre jutását. Tanulmányomban a kortárs kutatásokhoz – Horváth Futó Hargita és az Irodalmi Magazin „iskola-számában” megjelent írásokhoz – kapcsolódva Ottlik Géza magnum opusával, *Iskola a határon* című 1959-es regényével hasonlítom össze Szabó Magda művét. A *Katalin utca* című közismert és közkedvelt regény elemzésekor előbb teret engedek saját értelmezői víziómnak, naplószerűen követem saját benyomásaimat, majd megismerkedem a hivatalos (sajtó)fogadtatás és az internetes blogok szerzőinek (a valódi olvasóknak) a véleményével is. Miután e két forrás összevetése alapján kikristályosítottam saját olvasatomat, utánanéztem a kézirattári és levéltári forrásokban a szerzői szándék dokumentumainak, s meglepve tapasztaltam, hogy a laikusok és jómagam – a kései olvasó – az egykori céhbeli (állampárti) kritikusokkal ellentétben jól érzékeltem a szerzői szándékot: a művész által tervezett heurézis-hatás (katarzis) mind a szerkezeti alakítás, mind a mű „üzenete” szempontjából bekövetkezett – még akkor is, ha a korszerű irodalomtudományi megközelítésnek nem feladata, hogy rekonstruálja az intenciót. **A filológiai kutatási eredmények ily módon kontrollinstanciaként asszisztáltak a recepcióesztétikai elemzéshez** (miközben nem váltak korlátozó tényezővé).

A genetikus-holisztikus megközelítés a Szabó Magdára jellemző alkotói módszer és szövegtípus kialakulásának genezisét igyekszik rekonstruálni egyes – önkényesen kiválasztott – könyvművek vizsgálatán keresztül. Az *Ókút*tól (1970) a *Für Elisé*ig (2002) vezető úton az írónő számos műfajban és műnemben (vers, regény, önéletrajz, dokumentumregény, monográfia, esszé, tanulmány, rádiójáték, színmű; líra, próza, dráma) kipróbálta magát, életművének kvintesszenciáját azonban mégis önéletrajzi *sagá*jának elkészült részei jelentik, s lényegében minden egyéb alkotása e magnum opustól mért távolságában nyeri el értelmét, jelentőségét. A lélektani – pszichobiográfiai – megközelítés szemléltetésére a *Pilátus* című regény és film mutatkozott a legalkalmasabbnak; pontosabban ehhez az intermediális elemzéshez tudtam gyümölcsöző módon segítségül hívni a jelzett módszert (mert egyetlen esetben sem engedtem meg magamnak azt a luxust, hogy Szabó Magda művei illusztrációvá fokozódjanak le a magam hermeneutikai ambíciói jegyében). Az 1963-as *Pilátus*t a terápiás írás fogalmán keresztül, **a szerzői biográfia – mint források és narratívák együttese** – felől közelítettem meg. A magam részéről ugyanis a *Pilátus* születésétől számítom a fikciós példázatszerűség és az önéletrajzi öntanúsítás életműbéli viszonyának visszafordíthatatlan megváltozását.

Értekezésem harmadik nagy etapja a ***Kapcsolattörténetek***címet viseli. Három irodalomtörténész és egy kultúrpolitikus Szabó Magdához fűződő kapcsolatát elemzem **a fennmaradt dokumentumok tükrében** – kettő ezek közül barát (Nagy Péter), illetve korábbi kérő (Király István), a harmadik az írónő férje, Szobotka Tibor, a negyedik pedig Aczél György, akivel Szabó Magda mindaddig fenntartotta a(z) (érdek)barátságot, ameddig a politikus el nem veszítette hatalmát. Úgy tűnik, a Nagy Péter-barátság is hasonló okokból ment tönkre – ha ugyan létezett, s nem csupán fegyverbarátság volt –: amikor a Kádár–Aczél-korszak kritikusnemzedékének tagjai „nemkívánatos személyek” lettek, Szabó Magda igyekezett menekülni az átkos „Aczél-girl” szereptől, s hátat fordított múltja szereplői között „házi kritikusának”, Nagy Péternek is. Király István, aki 1945 után az akkor még költőként publikáló Szabó Magdának a kezét is megkérte, 1989-ben bekövetkezett halála miatt nem érhette meg a nyolcvanas években már harcostársaként szeretett és védelmezett írónő pálfordulását.

*3. Eredmények*

Hogy **áldozat** volt-e Szabó Magda vagy **hős** – nem dönthető el egyértelműen, aminthogy – hitem szerint – nem is ez a(z) (irodalom)történész feladata. Szobotka Tiborról ellenben jó szívvel elmondható: legalább annyiban áldozat(a) volt (Szabó Magdának), amennyiben feláldozta egészségét, karrierjét – végső soron önmagát – felesége írói sikere érdekében.

Anélkül hogy a Szabó Magda-kultusz ellenében egyfajta ellenkultusz meggyökeresítését szorgalmaznám, megkísérlem rekonstruálni azt a lelki – társkapcsolati – helyzetet, amelynek ékes dokumentuma Szobotka Tibor 1953 és 1961 között vezetett naplója, s legalább ennyivel hozzájárulni az írónő karakterének, **egy a 20. század közepén írói helyét, szerepét kereső, traumatizált személyiségű alkotó kompromisszumainak megértésé**hez.

*4. A témával kapcsolatos publikációk*

*Blanka regénye?! Az újraolvasott Katalin utca*, Irodalomismeret, 2017/4., 61–71.

*Debreceni Georgikon: Közelítések Szabó Magda Abigél című regényéhez*, Kortárs, 2017/10., 77–89. = Körömi–Kusper, 2018, 145–159.

*Két „szakmabeli”: Adalékok a Király István—Szabó Magda-vonal történetéhez* = Tiszatáj, 2017/10., 71–80. = Soltész–V. Gilbert, 2019, 49–66.

*Szabó Magda korszerűsége: Adalékok egy írói gyakorlat geneziséhez*, Kortárs, 2019/12., 83–93.

*Szenzáció vagy kanonizáció? Megjegyzések Szabó Magda újrainduló életműsorozatához*, Irodalomtörténeti Közlemények, 2019/1.

*Szabó Magda száz éve*, szerk. Soltész Márton, V. Gilbert Edit Budapest, Széphalom – Orpheusz, 2019.

*Megmaradt Szobotkáné?!: Gondolatok az író feleségéről és az írónő férjéről*, NOE Levelek, 2020/330–331., 32–33.

*Szélkakasok és széplelkek: A Nagy Péter—Szabó Magda-vonal*, Irodalomtörténeti Közlemények, 2020/1.

*Ecsetvonások Márquez portréjához*, Országút, 2021/11., 23–25.

*Egyik a másikban, avagy a forrás kritikája: Szobotka Tibor naplójáról*, Literatura, 2021/4., 431–446.

*Pilátus udvarában (I.): A terápiás írás mintázatai Szabó Magda regényében*, Korunk, 2021/6., 93–104.

*Pilátus udvarában (II.): A terápiás írás mintázatai Szabó Magda regényében*, Korunk, 2021/9., 101–108.

*Szabó Magda:* *Az ajtó* = *Magyar irodalmi művek 1956–2016*, szerk. Falusi Márton, Pécsi Györgyi, Budapest, MMA, 2021, 514–515.

*Szabó Magda: Erőnk szerint* = *Magyar irodalmi művek 1956–2016*, szerk. Falusi Márton, Pécsi Györgyi, Budapest, MMA, 2021, 389–390.

*Szabó Magda: Régimódi történet* = *Magyar irodalmi művek 1956–2016*, szerk. Falusi Márton, Pécsi Györgyi, Budapest, MMA, 2021, 319–320.

*A semlegesség illúziója: Közelítések az Aczél György—Szabó Magda-vonalhoz* = *Batthyány Lajos Alapítvány Doktori Ösztöndíjprogram Tanulmánykötet 2020/2021*, szerk. Dezső Tamás, Pócza István, Budapest, Batthyány Lajos Alapítvány, 2022, 710–750.

*A Szabó Magda-jelenség* = *Batthyány Lajos Alapítvány Doktori Ösztöndíjprogram Tanulmánykötet 2021/2022*, szerk. Dezső Tamás, Pócza István, Budapest, Batthyány Lajos Alapítvány, 2022, 418–426.

*Szabó Magda médiaszemélyiségének protestáns gyökerei* = *Batthyány Lajos Alapítvány Doktori Ösztöndíjprogram Tanulmánykötet 2022/2023*, szerk. Dezső Tamás, Pócza István, Budapest, Batthyány Lajos Alapítvány, 2023, 254–262.

*A látható és láthatatlan Szabó Magda („nekem is csak maszkjaim voltak”. Tanulmányok Szabó Magda életművéről)*, Új Forrás, 2023/10., 82–87.